Resensie: 'Hoofletters' – Sorina | Maroela Media
Sorina Erasmus. Foto: Facebook.
Dit gebeur selde dat 'n kunstenaar bekendheid verwerf in een televisierol en dan later 'n suksesvolle sangloopbaan volg.
Een kunstenaar wat dit reggekry het, is Sorina, wat amper volksbesit geword het weens haar rol as die Flooze in 7de Laan. Sedertdien het sy twee albums vrygestel, waarop sy albei kante van haar persoonlikheid gewys het. Nou is sy egter terug met haar eerste album waarop sy bloot Sorina is en waarop daar geen teken van die Flooze is nie.
Die titelsnit, "Hoofletters" was die afgelope tyd 'n groot treffer op byna alle radiostasies en in die musiekvideo maak sy 'n belangrike aankondiging oor haar persoonlike lewe. 'n Mens moet egter tot aan die einde van die video kyk om vas te stel wat dit is. Die volgende snit, "Met of sonder jou", is 'n komposisie van Johan Oberholzer en die lae register waarin sy op hierdie snit sing, klink baie goed.
"Deure" is die nuwe treffersnit van die album en is nog 'n komposisie van Johan Oberholzer. Dit gaan oor die keuses wat 'n mens in die lewe maak. "Soen my" is 'n pragtige snit wat Sorina self geskryf het. Sorina is 'n baie uitgesproke Christen en "Skyn", wat sy ook self geskryf het, sal enigiemand wat moed opgegee het, motiveer om weer die lewe in die oë te kyk. Hierdie snit het só 'n sterk boodskap dat dit een van die treffersnitte vanaf die album móét wees.
In "My hartland" sing Sorina van die probleme in ons land, maar haar boodskap is sy sal Suid-Afrika nie verlaat nie. Nogtans is dit nie 'n liedjie met 'n sterk politieke boodskap nie, maar weereens 'n snit met 'n sterk boodskap wat gereelde radiolugtyd behoort te kry.
Op hierdie album het Sorina vir die eerste keer 'n Christelike liedjie opgeneem. "Juig" is natuurlik gebaseer op Psalm 100 en dit kan ook maklik deur gemeentes van alle denominasies aangeleer word.
Sorina en haar man, Braam Riekert, het twee kinders en sy het "Welkom in ons wêreld" geskryf toe haar seuntjie, haar oudste, gebore is. Baie kunstenaars het al Koos du Plessis se "Gebed" opgeneem, maar Sorina se weergawe is dalk een van die mooistes tot dusver. Een punt van kritiek wat egter genoem moet word en dit is dat sy 'n reël verkeerd sing. Koos du Plessis het die woorde "Elke dag is 'n gedagte, elke kamer net gehuur" geskryf, maar pleks van "elke kamer net gehuur", sing sy "elke kamer net vir U", wat doodgewoon verkeerd is.
Nog 'n snit waarop Sorina haar ernstige kant wys, is "Mamma", wat sy ook help skryf het. Aardse engele sluit hierby aan; dit is 'n danklied aan haar ouers en enigiemand behoort hiermee te kan identifiseer.
Sorina is egter nie net ernstig op hierdie album nie, soos wat sy op "Als in Afrikaans" bewys. Ja, sy sing van Afrikaans, maar daar is weereens nie 'n politieke strekking in haar boodskap nie. Daar is ook 'n weggesteekte snit op die album, "'n Regte rugbyheld". Daarom moet jy die CD nie uithaal as "Als in Afrikaans" klaar gespeel het nie.
As jy na hierdie album luister, kom jy agter daar kan hoegenaamd geen twyfel meer oor Sorina se talent wees nie. Dit is beslis haar beste album tot dusver. As jy na die ware Sorina wil luister, sonder enige teken van die Flooze, kan jy gerus hierdie album by jou versameling voeg!